ferðamála - , iðnaðar - og nýsköpunarráðherra við fyrirspurn frá Ólafi Ísleifssyni um lagarök , lögskýringarsjónarmið og lögskýringargögn til grundvallar útgáfu reglugerðar . Fyrirspurnin hljóðar svo : Hvaða lagarök , lögskýringarsjónarmið og lögskýringargögn voru lögð til grundvallar þegar metið var að 45. gr. raforkulaga , nr. 65 / 2003 , sem veitir ráðherra heimild til útgáfu reglugerða um framkvæmd laganna , fæli í sér nægilega heimild , og þar með fullnægjandi lagastoð , til að Evrópureglugerðum EB / 713 / 2009 og EB / 714 / 2009 í þriðja orkupakkanum yrði veitt lagagildi hér á landi ? Eins og fram kemur í svari við fyrirspurn á þingskjali 396 ( 171. mál , 150. löggjafarþing ) varðandi lagastoð til útgáfu reglugerða um innleiðingu gerða EB / 713 / 2009 og EB / 714 / 2009 er ákvæði 45. gr. raforkulaga , nr. 65 / 2003 , almenn reglugerðarheimild sem hefur verið frá upphafi í lögunum og kveður á um að ráðherra sé heimilt að setja nánari ákvæði um framkvæmd laganna í reglugerð . Hefur þeirri reglugerðarheimild verið beitt áður í tengslum við innleiðingu gerða . Ekki er sérstaka umfjöllun að finna um ákvæðið í lögskýringargögnum . Þau lagarök og lögskýringarsjónarmið sem lögð voru til grundvallar við mat á því hvort 45. gr. raforkulaga , nr. 65 / 2003 , fæli í sér nægilega heimild til að veita lagagildi hér á landi gerðum EB / 713 / 2009 og EB / 714 / 2009 , byggjast á því að umrætt ákvæði 45. gr. raforkulaga er almenn reglugerðarheimild sem hefur verið frá upphafi í lögunum og kveður á um að ráðherra sé heimilt að setja nánari ákvæði um framkvæmd laganna í reglugerð . Eðli máls samkvæmt , og með vísan til fyrri framkvæmdar , var því litið svo á að um fullnægjandi lagastoð væri að ræða í 45. gr. raforkulaga út frá hefðbundnum lögskýringarsjónarmiðum . Varðandi hvernig metið er hvort fullnægjandi lagastoð sé fyrir hendi þá er það almennt í verkahring sérfræðinga í viðkomandi ráðuneytum að rýna gerðir sem eru til umfjöllunar á vettvangi EES / EFTA og meta hvort í þeim felist eitthvað sem kalli á lagabreytingar . Í þessu máli voru viðkomandi þingnefndir Alþingis ( atvinnuveganefnd , utanríkismálanefnd og stjórnskipunar - og eftirlitsnefnd ) upplýstar um mat á viðkomandi gerðum , EB / 713 / 2009 og EB / 714 / 2009 , með minnisblöðum frá ráðuneytunum til viðkomandi þingnefnda . Fengið var umboð frá þingnefndunum áður en málið fór til sameiginlegu EES-nefndarinnar . Lögfræðilegt mat sérfræðinga atvinnuvega - og nýsköpunarráðuneytis og utanríkisráðuneytis var að tiltekin nýmæli í þriðju raforkutilskipun EB / 72 / 2009 kölluðu á lagabreytingar en að reglugerðir EB / 713 / 2009 og EB / 714 / 2009 yrðu innleiddar án þess að sérstaka nýja lagastoð þyrfti fyrir því . Byggðist það mat á hefðbundnum lögskýringarsjónarmiðum , þ.e. almennri textaskýringu . Hið lögfræðilega mat um hvort gerðirnar kalli á lagabreytingar eða ekki kemur nánar fram í framangreindum minnisblöðum ráðuneytanna til þingnefndanna , sbr. fylgiskjöl með tillögu til þingsályktunar um staðfestingu ákvörðunar sameiginlegu EES-nefndarinnar nr. 93 / 2017 um breytingu á IV. viðauka ( Orka ) við EES-samninginn .